Source: http://www.bihon.ro/doua-americance-la-csm-u/news-20091016-12550937
Timestamp: 2017-09-20 16:16:22+00:00

Document:
Două americance la CSM U - BIHON
Două americance la CSM U
16. octombrie 2009 10:57
ORADEA – Divizionara A de baschet feminin CSM Universitatea a reuşit să găsească în cele din urmă, prin eforturile antrenoarei Adriana Niculescu şi ale conducerii clubului, sprijin financiar pentru legitimarea a două jucătoare americane. Este vorba de Tiffany Brown şi Aisha Barclay, prima dintre ele jucând şi în sezonul trecut pentru echipa orădeană.
„Din păcate, cele două jucătoare americane s-au alăturat târziu lotului nostru şi nu s-au pregătit decât foarte puţin timp împreună cu celelalte componente ale formaţiei. Barclay nici nu are deocamdată cartea verde, dar sperăm că toate formalităţile să se rezolve până la partida de debut. Din nefericire, nu am reuşit să o păstrăm la echipă pe Hughes, care a fost coşgetera noastră în ultimele două sezoane. Nu am putut să găsim susţinere financiară în acest sens”, ne-a declarat Adriana Niculescu. Divizia A de baschet feminin se va disputa în acest sezon într-o formulă competiţională, cu două serii geografice, Seria de Nord-Vest, respectiv cea de Sud-Est. CSM Universitatea face parte din Seria de Nord-Vest, alături de LMK Sfântu Gheorghe, BC ICIM Arad, CSM Satu Mare, U Cluj-Napoca, Galactica Olimpia Braşov, CSU LPS Alba Iulia şi CSŞ Bega Timişoara. Primele patru clasate după tur şi retur se vor califica la faza a doua a campionatului, alături de primele patru din Seria de Sud-Est. „Obiectivul nostru este clasarea pe locul patru în Seria de Nord-Vest, pentru a putea accede printre primele opt echipe ale ţării. În opinia mea, cele mai bine cotate formaţii din serie sunt Sfântu Gheorghe, Aradul şi Satu Mare, iar celelalte se vor bate pentru locul patru”, afirmă antrenoarea Adriana Niculescu. CSU Universitatea joacă sâmbătă în deplasare cu U Cluj-Napoca, în etapa de debut a campionatului.
Taguri: americane, baschet feminin, CSM Universitatea, jucatoare

References: CSM 
 CSM 
 CSM 
 CSM 
 CSM 
 CSM